Gupta-broers glo in Doebai aangekeerAjay en Atul Gupta. (Foto: ANA) Die Gupta-broers, Rajesh en Atul, is na bewering in Doebai in die Verenigde Arabiese Emirate (VAE) in hegtenis geneem. Chrispin Phiri, woordvoerder van die departement van justisie en korrektiewe dienste, het Maandagaand bevestig dat hy inligting van wetstoepassers in die VAE ontvang het dat Rajesh en Atul Gupta in hegtenis geneem is. “Gesprekke tussen die verskeie wetstoepassingsagentskappe in die VAE en Suid-Afrika duur voort oor die pad vorentoe. Die Suid-Afrikaanse regering sal voortgaan met samewerking met die VAE.” Maroela Media het vroeër berig Interpol het amptelik sogenaamde rooi kennisgewings vir Atul en Rajesh Gupta uitgereik in ŉ poging om die twee broers na Suid-Afrika terug te bring sodat hulle hier verhoor kan word. Interpol het egter geweier om rooi kennisgewings vir hul vroue, Chetali en Arti, uit te reik. Hermione Cronje, hoof van die Nasionale Vervolgingsgesag (NVG) se ondersoekdirektoraat (OD), het in Maart vanjaar aan Maroela Media bevestig dat die rooi waarskuwings uitgereik is. Dit het sowat sewe maande gevolg nadat die OD in Julie verlede jaar aangekondig het dat hy rooi kennisgewings teen die broers en hul vroue bekom het, maar dit later duidelik gemaak het dat hierdie kennisgewings slegs “onder oorweging” is. Die rooi kennisgewings wat uitgereik is hou verband met die R25 miljoen-saak rakende Nulane Investments wat in Junie weer in die Bloemfonteinse hooggeregshof aangehoor sal word. Dié saak hou verband met beweerde tenderbedrog ten bedrae van R24,9 miljoen wat tussen November 2011 en April 2012 deur die Vrystaatse departement van landbou aan Nulane betaal is. Van Nulane is die geld oorgeplaas na Islandsite Investments, ŉ maatskappy wat deur die Guptas besit en bestuur word. Die R24,9 miljoen is glo aan Nulane betaal om ŉ lewensvatbaarheidstudie te doen vir die Vrystaatse departement van landbou se Mohoma-Mobung-projek – op die grondslag dat Nulane die unieke vaardighede het om dit te doen. Die omstrede Vrede-suiwelprojek wat aan Estina, ŉ oënskynlike bemagtigingsmaatskappy, toegeken is, is ingevolge dieselfde program op die been gebring. BREAKING | State capture kingpins Atul and Rajesh Gupta arrested in Dubaihttps://t.co/j8CyUFsOER pic.twitter.com/MmYQmUdbkN — News24 (@News24) June 6, 2022 BREAKING NEWS: SABC News International Editor @Sophie_Mokoena confirms on the #FullView that Atul and Rajesh #Gupta have been arrested in Dubai. #SABCNews — SABC Full View (@SABCFullView) June 6, 2022